Diari Oficial de la Generalitat Valenciana


Sumari del DOGV 3484, del 29-04-1999 (1999/3897)

ORDRE de 13 d'abril de 1999, de la Conselleria d'Economia, Hisenda i Administració Pública, per la qual s'adjudiquen els immobles on la mercantil Casino Costa Blanca, SA, exerceix actualment la seua activitat de joc, es cancel·len les autoritzacions d'aquesta societat relatives a l'activitat esmentada i s'atorga a Casinos del Mediterráneo, SA, l'autorització d'instal·lació i explotació d'un casino de joc a La Vila Joiosa.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3484

Data del DOGV
:   29-04-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/3897


Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 13 d'abril de 1999, de la Conselleria d'Economia, Hisenda i Administració Pública, per la qual s'adjudiquen els immobles on la mercantil Casino Costa Blanca, SA, exerceix actualment la seua activitat de joc, es cancel·len les autoritzacions d'aquesta societat relatives a l'activitat esmentada i s'atorga a Casinos del Mediterráneo, SA, l'autorització d'instal·lació i explotació d'un casino de joc a La Vila Joiosa. [1999/X3897]
  
Mitjançant Ordre d'aquesta Conselleria de 10 de desembre de 1998 (DOGV núm. 3.392, de 14 de desembre), es convocà concurs públic per a l'atorgament de l'autorització i explotació d'un casino de joc en la Comunitat Valenciana, l'activitat del qual ha de desenvolupar-se en les immobles on actualment exerceix la seua la mercantil Casino Costa Blanca, SA. Sobre aquests immobles, i també, per pacte exprés, sobre els objectes mobles, fruits i rendes de la mercantil deutora als quals es refereix l'article 111 de la Llei Hipotecària, fou constituïda al seu moment una hipoteca a favor de la Generalitat Valenciana en garantia de la bona fi del fraccionament del pagament de les liquidacions per Taxa sobre el Joc dels trimestres 2n, 3r i 4t de 1993, concedit a la mercantil esmentada, que, finalment, fou desatés per aquesta.
  
D'altra banda, i a l'efecte de l'execució de la hipoteca esmentada, amb data 16 de desembre de 1998 es va efectuar una convocatòria per a l'alienació, per concurs i en el marc d'un procediment administratiu de constrenyiment, dels immobles esmentats de Casino Costa Blanca, SA, que fou publicada tant en el Diari Oficial de la Generalitat Valenciana (núm. 2407, de 7 de gener de 1999) com en el Boletín Oficial del Estado (núm. 305, de 22 de desembre de 1998) i en el BOP d'Alacant (núm. 292, també del 22 de desembre). Així mateix, aquesta convocatòria fou inserida en els taulers d'anuncis de l'Ajuntament de la Vila Joiosa, de la seu central d'aquesta Conselleria i de la seua Direcció Territorial a Alacant. També es va notificar, dins del termini i en la forma escaient, la convocatòria als interventors de la seua activitat i, en condició de creditor posterior, a l'Ajuntament de la Vila Joiosa.
  
Dins del termini de participació en el primer dels procediments esmentats, que acabava el 15 de febrer de 1999, s'han presentat dues ofertes, una d'elles per la mercantil Casinos del Mediterráneo, SA, i l'altra pel Sr. Antonio Peñalver Hernández, en nom i representació de Casino Terra Mítica, societat en projecte de constitució. D'ambdues societats, únicament la primera compleix tots els requisits establits en l'Ordre de 10 de desembre de 1998, per això la Comissió Tècnica del Joc, d'acord amb el que disposa l'article nové del Decret 215/1994, de 17 de desembre, del Govern Valencià, pel qual s'aprova el Reglament de Casinos de Joc de la Comunitat Valenciana (DOGV núm. 2.385, d'11 de novembre) ha elevat, en data 13 d'abril de 1999, proposta de resolució d'aquest primer procediment en favor de Casinos del Mediterráneo, SA. Aquesta proposta ha sigut adoptada amb l'informe previ favorable de l'Ajuntament de La Vila Joiosa.
  
D'altra banda, el procediment d'execució hipotecària, el termini de presentació de sol·licituds del qual ha acabat el passat dia 9 d'abril, ha de ser resolt també a favor de Casinos del Mediterráneo, SA, que havent formulat la corresponent sol·licitud de participació en aquest, ha presentat així mateix sol·licitud de participació en el procediment administratiu d'adjudicació de l'autorització d'instal·lació i explotació del casino de joc esmentat, segons ha quedat ja dit. Pel que respecta a l'altra mercantil, Casino Terra Mítica, cal assenyalar que, entre altres requisits essencials, no ha constituït, dins del termini i en la forma escaient, el dipòsit d'almenys el 20 per 100 del tipus de licitació per a l'adjudicació dels immobles, i, en conseqüència, no ha pogut tampoc presentar, abans de l'acabament del termini de presentació de sol·licituds a efectes del primer procediment, el corresponent resguard acreditatiu, l'aportació del qual era preceptiva. A més a més, tampoc ha presentat cap oferta al segon dels procediments esmentats. Per tot això, Casino Terra Mítica no pot ser adjudicatària d'ambdós procediments i, en conseqüència, ha de quedar descartada, en virtut de la interdependència existent entre ells, que l'article 2 de l'Ordre de 10 de desembre de 1998 i la clàusula 8ª de la convocatòria de 16 de desembre de 1998 posen de manifest.
  
En qualsevol cas, la competència per a resoldre aquest segon procediment, que, originàriament, la té atribuïda el director territorial d'aquesta Conselleria a Alacant, d'acord amb l'article 144.3 del Reglament General de Recaptació i la mateixa clàusula 10ª de la convocatòria, ha sigut advocada per aquesta part en data 8 d'abril de 1999, d'acord amb el que disposa l'article 14 de la Llei 29/1992, de 26 de novembre, de Règim Jurídic de les Administracions Públiques i del Procediment Administratiu Comú. Quant a la cancel·lació de l'autorització d'obertura i funcionament, com a casino de joc, de la mercantil Casino Costa Blanca, SA, que comporta la pèrdua, per part de la dita mercantil, de la disponibilitat legal i de fet dels seus immobles, en el marc dels antecedents mencionats, correspon acordar-la, segons els articles 13 i 15 del Decret 215/1994 esmentat, a la Comissió Tècnica del Joc, encara que ha sigut també advocada per aquesta part, en la data esmentada.
  
Per tot això, i en virtut de les competències que m'estan conferides
  
ORDENE
  
Primer. Adjudicació d'immobles
  
S'adjudiquen a Casinos del Mediterráneo, SA, amb CIF F36399614, les finques de la titularitat de la mercantil Casino Costa Blanca, SA, (CIF W17455320) números 4.565-N i 21.288, inscrites ambdues en el Registre de la Propietat de la Vila Joiosa, la descripció registral de les quals consta en la convocatòria de 16 de desembre de 1998. Per extensió, s'adjudiquen, en els mateixos termes, els objectes mobles, fruits i rendes de la mercantil deutora a què es refereix l'article 111 de la Llei Hipotecària.
  
L'import de l'adjudicació és 8.356.847.604 pessetes.
  
Segon. Cancel·lació d'autoritzacions
  
D'acord amb el que disposa l'article 16 del Decret 215/1994, de 17 d'octubre, del Govern Valencià, i en el punt primer anterior, es cancel·la, per haver perdut la disponibilitat legal i de fet dels locals on està situat el casino de joc, l'autorització d'obertura i funcionament, com a tal casino de joc, de la mercantil Casino Costa Blanca, SA, i per això queda extingida també la seua autorització d'instal·lació i explotació.
  
Tercer. Atorgament d'autorització
  
1. S'atorga a Casinos del Mediterráneo, SA, l'autorització d'instal·lació i explotació a què es refereix la convocatòria efectuada mitjançant Ordre d'aquesta Conselleria de 10 de desembre de 1998. En relació amb aquesta mercantil, que s'ha constituït mitjançant escriptura pública de 25 de gener de 1999, es fan constar expressament les circumstàncies següents.
  
- Duració: indefinida
  
- Adreça: València, c/ Ángel del Alcázar, 31.
  
- Capital social: 6.010.140 euros (sis milions deu mil cent quaranta euros, és a dir, 6.522.067.744 pessetes), dividit en 100,169 accions de 60 euros de valor nominal cadascuna d'elles. Tot el capital social es troba integrament subscrit i desemborsat.
  
- Participació de capital estranger: cap.
  
- Nom comercial del casino: Royal Palm Casino.
  
- Localització del casino: partida Atalayes (La Vila Joiosa), situada en el punt quilomètric 114,800 de la Carretera Nacional 332, a cinquanta metres del seu eix.
  
- Relació de socis: el Sr. Jesús Alamo Martínez, el qual te subscrites 1.000 accions; la Sra. María Leonila Critescu de la Iglesia, la qual té subscrites 1.000 accions també; Grup Acrismatic, SL, que té la resta del capital social (98.169 accions).
  
- Relació de membres del consell d'administració : el Sr. Jesús Alamo Martínez (president); la Sra. María Leonila Cristescu de la Iglesia (vicepresidenta); el Sr. José Juan Ponce Cerdá, el Sr. Rafael Tellez Truco i la Sra. Cándida Colas Armengod, tots ells vocals; el Sr. José Juan Ponce Cerdá assumeix també el càrrec de conseller delegat. Finalment el Sr. Antonio Barajas Mayordomo assumeix el càrrec de secretari no conseller de l'òrgan col·legiat esmentat.
  
- director general: el Sr. Luis Escriche Lago.
  
- Jocs autoritzats: Ruleta Francesa, ruleta americana, black jack, punt i banca, pòquer sense descart, bola o boule i màquines d'atzar o tipus C.
  
2. S'aprova el projecte arquitèctonic proposat per la mercantil Casinos del Mediterráneo SA així com les mesures de seguretat descrites en la seua sol·licitud. Pel que fa als serveis i activitats complementàries del casino de joc de la mercantil adjudicatària, s'autoritzen els següents: bar- restaurant, sala de reunions, sala de convencions i espectacles, sala d'exposicions i boutique. En qualsevol cas, Casinos del Mediterráneo, SA, haurà d'esmenar les deficiències assenyalades en l'informe del Servei de Gestió Immobiliària de la Direcció General de Tributs i Patrimoni d'aquesta conselleria de data 12 de març de 1999, ja advertides en les dates 16 de març i 9 d'abril de 1999.
  
3. L'autorització a què es refereix l'apartat 1 anterior és intransmissible, per qualsevol títol.
  
4. L'obertura del casino de joc haurà de tenir lloc, com a màxim, el 25 de juny de 1999. A aquest efecte Casinos del Mediterráneo, SA, haurà de sol·licitar a la Comissió Tècnica del Joc, amb una antel·lació mínima, respecte de la data esmentada, de 30 dies, així com obtenir d'aquesta l'autorització d'obertura i funcionament del casino de joc, tot això en els termes assenyalats en la base 5 de l'Ordre de 10 de desembre de 1998.
  
Quart. Assumpció de treballadors
  
Les persones que, en data 22 de desembre de 1998, es trobaven prestant serveis laborals en la mercantil Casino Costa Blanca, SA passaran a formar part de la plantilla laboral de Casinos del Mediterràneo, SA, si així ho manifesten a aquesta última en el termini dels 10 dies següents a la publicació d'aquesta ordre. Aquesta incorporació es produirà amb ple respecte dels drets laborals adquirits fins aleshores pel personal esmentat. En qualsevol cas, aquest dret d'opció no abastarà el personal directiu de Casino Costa Blanca, SA (administradors, directors, gerents, i en general, apoderats amb facultats d'administració d'aquesta mercantil).
  
Cinqué. Pagament de l'import de la rematada
  
1. D'acord amb el que disposa l'article 148.5.b) del Reial Decret 1684/1990, de 20 de desembre, pel qual s'aprova el vigent Reglament General de Recaptació, Casinos del Mediterráneo, SA, haurà d'efectuar el pagament de l'import de l'adjudicació a què es refereix el punt primer d'aquesta ordre en el termini màxim dels 5 dies següents a la publicació o notificació a la mercantil adjudicatària, si aquesta última és posterior a aquella. A aquest efecte, l'import del dipòsit a què es refereix el primer paràgraf de la clàusula 4ª de la convocatòria de 16 de desembre de 1998 (643.340.270 pessetes) s'entendrà com a ingrés a compte de l'import esmentat. El pagament podrà efectuar-se en la tresoreria de qualsevol de les tres Direccions Territorials d'aquesta conselleria.
  
L'incompliment del que disposa el paràgraf anterior comportarà la pèrdua del dipòsit constituït, a més de l'obligació de rescabalar a la Generalitat Valenciana del perjudicis que per aquest motiu li hagen sigut causats. A més, en aquest cas es declararà desert el concurs convocat en data 16 de desembre de 1998 i en suspens l'adjudicació de l'autorització convocada mitjançant Ordre de 10 de desembre de 1998. Així mateix, quedarà sense efecte el que disposa aquesta ordre i es procedirà a l'adjudicació directa dels immobles de la mercantil deutora. Tot això, d'acord amb que disposa l'article 2.2 de l'Ordre de 10 de desembre de 1998.
  
2. D'acord amb l'article 150.6 del Reglament Genera de Recaptació, la formalització en escriptura pública de la transmissió dels béns a què es refereix el punt primer d'aquesta ordre no podrà tenir lloc abans que s'haja sastisfet l'import a què es refereix el primer paràgraf de l'apartat anterior.
  
Sisé. Obligacions tributàries
  
La formalització en escriptura pública de la transmissió dels béns a què es refereix el punt primer d'aquesta ordre requerirà, així mateix, la prèvia justificació del pagament, per part de Casinos del Mediterráneo, SA, a la Generalitat Valenciana, de l'import del gravamen tributari que incideix sobre la transmissió esmentada.
  
La qual cosa es comunica per a coneixement dels interessats.
  
Contra el que disposen els punts primer, quart, cinqué i sisé d'aquesta ordre es podrà interposar recurs de reposició, en el termini de 15 dies, davant d'aquesta instància, o, directament, en el mateix termini, reclamació econòmica administrativa davant el Tribunal Econòmic Administratiu Regional de València o davant el Tribunal Econòmic Administratiu Central, a elecció dels interessats.
  
Contra el que disposen els punts segon i tercer d'aquesta ordre, que esgoten la via administrativa, es podrà interposar recurs contenciós administratiu, en el termini de dos mesos, davant la Sala Contenciosa Administrativa del Tribunal Superior de Justícia de la Comunitat Valenciana.
  
En ambdós casos, els terminis esmentats es comptaran des de la publicació d'aquesta ordre en el Diari Oficial de la Generalitat Valenciana o des de la notificació als interessats, si aquesta última és posterior a aquella.
  
Tot això sense perjudici de qualsevol altra acció o recurs que els interessats consideren oportú exercitar o interposar.
  
València, 13 d'abril de 1999
  
El conseller d'Economia, Hisenda i Administració Pública